Bravúrra készül az SZKKA kézicsapata
Az NB I-es női kézilabda-bajnokság 18. fordulójában a bennmaradásért küzdő Hungast Szombathelyi Kézilabda Klub és Akadémia a nemzetközi szereplésért harcoló Debrecent fogadja szerdán 16 órakor.
Az SZKKA (3 győzelem/15 vereség) az utolsó előtti, 13. helyen áll a tabellán, míg a DVSC (10 győzelem/1 döntetlen/5 vereség) hetedik a rangsorban. A felek szeptemberi, debreceni meccsét 32-24-re nyerte a házigazda. A DVSC egyébként remek formába lendült az utóbbi időben, az előző három bajnokiját megnyerte.

– A Debrecen, mint mindig, idén is nemzetközi szereplést érő pozícióért küzd – jelezte Marosán György, a Hungast Szombathelyi Kézilabda Klub és Akadémia NB I-es női kézicsapatának trénere. – Kicsit talán csalódást jelentő helyen áll a tabellán, de még bőven teljesítheti a célkitűzést. Ellenfelünk komplett csapat, bő, erős kerettel. Magyar és külföldi válogatottakat vonultat fel, hosszú a kispadja. Nagyon sok olyan játékosa van, aki minőséget képvisel, akire nagyon oda kell figyelni – de ezt csak csapatszintű, szervezett védekezéssel lehet megoldani. Ellenfelünk ráadásul rendre erős, futós tempót diktál, és ha kell, harcosan is tud kézilabdázni.

Debrecenben 45 percig egál meccset játszottunk, megnehezítettük az esélyesebb DVSC dolgát – most is erre készülünk. Becsülettel felkészültünk, képesnek érzem a csapatomat arra, hogy meglepetést okozzon, hogy győzzön. Ráadásul a Balatonboglár elleni siker jó hatással volt a társaságra, a hangulatra – bizakodva várom a mérkőzést. És szerencsére teljes a keretünk.

Friss hír az SZKKA háza tájáról, hogy a klub szerződést hosszabbított Marosán György vezetőedzővel – újabb két évre szóló szerződést írtak alá a felek. A 31 éves szakember 2018-ban érkezett Szombathelyre. Első szezonjában a csapat veretlenül jutott fel az élvonalba. A tavalyi, csonka szezonban pedig megőrizte NB I-es tagságát.

Kiemelt képünkön: Marosán Györgyben továbbra is bízik a Hungast Szombathelyi Kézilabda Klub és Akadémia vezetése
kézilabda beharangozó SZKKA Debrecen